У 1921 годзе ў Заполлі была адкрыта пачатковая школа. Знаходзілася яна не ў самой вёсцы, а за грэбляю, калі ісці ў бок Глуска, цераз поле, амаль насупраць могілак. Толькі могілкі крыху воддаль, у баку, бліжэй да ракі, а школа была амаль побач з вёскай Калацічы, каля самай дарогі. Аб той даваеннай школе нагадваюць цяпер толькі вялікія кусты бэзу, якія да гэтага часу кожную вясну ўсіх прахожых радуюць сваімі прыгожымі кветкамі і водарам. А дарога тая палявая і зараз існуе; яна, як людзі кажуць, спраку веку тут і была, і ёсць карацейшым шляхам, каб дабрацца да Глуска. Метрам не мералі, гавораць, але будзе не болей чым тры кіламетры. Памерана тая дарога нагамі сяльчан, якія хадзілі ў мястэчка пяшком. Змораных цяжкай сялянскай працай коней як транспарт выкарыстоўвалі толькі ў самай неабходнай сітуацыі.